30.6.2022
RO
Jurnalul Oficial al Uniunii Europene
C 251/91 Miercuri, 15 decembrie 2021
13. reiterează necesitatea de a eradica legăturile politice și administrative cu criminalitatea organizată prin garanții clare de combatere a corupției și prin urmărirea penală efectivă a cazurilor de corupție la nivel înalt; solicită UE să acorde mai mult sprijin pentru a consolida principiul meritocrației în administrațiile publice; este extrem de alarmat de relatările și acuzațiile despre legăturile între personalități politice de nivel înalt și grupuri infracționale organizate, pe care sistemul judiciar se dovedește neputincios să le investigheze; subliniază că în Balcanii de Vest construcțiile se numără printre cele mai vulnerabile sectoare în fața criminalității organizate și corupției;
14. este îngrijorat că pandemia de COVID-19 a fost exploatată de organizațiile criminale, inclusiv prin deturnarea fondurilor destinate achizițiilor publice directe de echipamente medicale esențiale și servicii pentru structurile medicale, vânzarea de certificate COVID falsificate și proliferarea cămătăriei; invită autoritățile din Balcanii de Vest să ia măsuri împotriva vaccinurilor și certificatelor de vaccinare contrafăcute; invită Comisia să coreleze sprijinul bugetar cu obiective clare de combatere a corupției; subliniază că în acest scop trebuie create mecanisme solide care să monitorizeze îndeplinirea acestor obiective;
15. reamintește că IPA III prevede o condiționalitate strictă, iar finanțarea trebuie ajustată sau chiar suspendată dacă se constată că situația s-a înrăutățit foarte mult sau că se bate pasul pe loc în așa-numitele „domenii fundamentale”, îndeosebi în domeniul statului de drept și al drepturilor fundamentale, incluzând aici combaterea corupției și a criminalității organizate; subliniază că este în interesul propriei securități a UE și ține de responsabilitatea sa să garanteze că fondurile UE nu devin contraproductive, făcând să prospere rețelele clientelare de politicieni corupți și întreprinderi privilegiate;
16.
constată că legăturile dintre criminalitatea organizată, politicieni și oamenii de afaceri existau înainte de destrămarea Iugoslaviei și au continuat după anii 90; condamnă apatia autorităților responsabile, care nu prea se arată dispuse să deschide arhivele fostei Iugoslavii; de aceea, își reiterează apelul de a deschide arhivele fostei Iugoslavii și, în special, de a da acces la dosarele fostului Serviciu Secret iugoslav (UDBA) și ale Serviciului Secret al Armatei Populare iugoslave (KOS) și ca dosarele să fie returnate guvernelor respective, dacă doresc acest lucru;
17. subliniază importanța cooperării și a schimbului de informații strategice cu statele membre, cu parteneri internaționali, precum Statele Unite și Regatul Unit, și cu organizații internaționale ca NATO, GRECO, Organizația pentru Securitate și Cooperare în Europa (OSCE) și UNODC;
18.
salută angajamentul constructiv reînnoit al SUA în Balcanii de Vest, inclusiv concentrarea lor asupra combaterii corupției; subliniază, în acest context, Ordinul executiv al SUA care sancționează persoanele care contribuie la destabilizarea situației din Balcanii de Vest, precum și acțiunea SUA care vizează persoane și entități cunoscute pentru acte notabile de corupție; invită UE să evalueze în detaliu dacă nu cumva s-ar putea alinia la astfel de acțiuni;
Tipuri specifice de criminalitate organizată
19.
ia act de faptul că țările din Balcanii de Vest sunt țări de origine, tranzit și destinație pentru traficul de ființe umane, care implică mai ales femei și fete traficate în scopul exploatării sexuale; constată că proporțional traficul de ființe umane este infracțiunea cu cele mai multe legături cu criminalitatea organizată; invită autoritățile competente să pună un accent mai mare pe prevenirea și întărirea rezilienței grupurilor vulnerabile la riscurile de a cădea victimă traficului de ființe umane, subliniind totodată că este nevoie de o abordare intersecțională, care să țină seama de dimensiunea de gen; salută acțiunile comune desfășurate împreună cu partenerii internaționali, inclusiv Interpol și Europol, care au dus la arestarea persoanelor suspectate de trafic de persoane și a traficanților de imigranți ilegali;
20.
observă că țările din Balcanii de Vest servesc drept coridor de tranzit pentru imigranți și refugiați și că fluxurile masive de populație din ultimii ani au reprezentat o provocare enormă pentru regiune și statele membre; cere să se depună mai multe eforturi pentru a combate introducerea ilegală de imigranți și a proteja drepturile fundamentale ale persoanelor introduse ilegal, în special ale minorilor neînsoțiți, și ca țările din Balcanii de Vest să intensifice schimbul de informații și coordonarea între ele și cu statele membre; încurajează UE și statele sale membre să ofere mai multă asistență în abordarea acestor aspecte, de exemplu sprijin financiar și tehnic, încheierea de acorduri informale și privind statutul și promovarea cooperării prin Biroul operațional comun și al platformei operaționale – ruta est-mediteraneeană, ținând seama totodată de particularitățile și nevoile rutei Balcanilor de Vest, precum și prin acordarea de asistență pentru a putea oferi condiții de primire decente; cere să se apere cu mai multă vigilență frontierele externe ale UE, în cooperare cu statele din Balcanii de Vest;